નરેન્દ્ર મોદી વડાપ્રધાન બન્યા પછી ભાજપને લોકસભાની પેટાચૂંટણીઓ બહુ સદી નથી ને આ વાત કર્ણાટકમાં ફરી એક વાર સાબિત થઈ. કર્ણાટકમાં ત્રણ લોકસભા ને બે વિધાનસભાની પેટાચૂંટણી હતી. તેનાં પરિણામ કાળી ચૌદશના દાડે જ જાહેર થયાં ને આ પરિણામો ભાજપ માટે કાળી ચૌદશ જેવાં જ સાબિત થયાં. કર્ણાટક વિધાનસભાની બંને બેઠકો તો ભાજપે ખોઈ જ પણ લોકસભાની ત્રણ બેઠકોમાંથી બે બેઠકો પર પણ ભાજપની ભૂંડી હાર થઈ. કર્ણાટકમાં રામનગર ને જામખંડી એ બે વિધાનસભા બેઠકોની પેટાચૂંટણી હતી જ્યારે બેલ્લારી, શિવમોગા અને માંડ્યા એ ત્રણ લોકસભા બેઠકોની પેટાચૂંટણી હતી. કર્ણાટકમાં હમણાં કોંગ્રેસ-જનતા દળ સેક્યુલરની સરકાર છે ને છ મહિના પહેલા કર્ણાટક વિધાનસભાની ચૂંટણી થઈ તેમાં રામનગર ને જામખંડી એ બંને વિધાનસભા બેઠકો પર ભાજપ હારેલો. કર્ણાટકના મુખ્યમંત્રી કુમારસ્વામી રામનગર બેઠક પરથી જીતેલા પણ એ બીજી બેઠક પરથી પણ જીતેલા તેથી તેમણે રામનગર બેઠક ખાલી કરેલી. તેમનાં પત્ની અનિતા કુમારસ્વામી આ બેઠક પરથી જીત્યાં છે. જામખંડી બેઠક પરથી એ વખતે કોંગ્રેસના સિદ્દુ ન્યામાગૌડા જીતેલા. એ ગુજરી ગયા તેમાં ખાલી પડેલી બેઠક પરથી કોંગ્રેસે તેમના દીકરા આનંદ સિદ્દુ ન્યામાગૌડાને મેદાનમાં ઉતારેલા ને એ આસાનીથી જીતી ગયા છે. આપણે ત્યાં સામાન્ય રીતે વિધાનસભાની પેટાચૂંટણીઓમાં જે પક્ષની સત્તા હોય એ પક્ષ જીતતો હોય છે. કર્ણાટકમાં તો બંને બેઠકો પહેલાં પણ જેડીએસ ને કોંગ્રેસ પાસે જ હતી તેથી ત્યાં તેમના ઉમેદવારો જીતે તેમાં નવાઈ નથી.